På internett har Sebastian S. Eide fra Kringlebotn lagt ut den tidskomprimerte videoen, såkalt «timelapse-film», han har laget. Filmen har allerede blitt sett over 40.000 ganger.

90.000 bilder

– Jeg hadde sett timelapse-filmer på internett, og var fascinert av hvordan man kan sette sammen enkeltbilder til en serie som viser en lengre hendelse i løpet av kort tid. Hjemme hadde jeg et gammelt speilreflekskamera som ikke var godt nok til det jeg ville gjøre. For to og et halvt år siden kjøpte jeg meg et nytt kamera. Jeg kunne ikke fotografere med speilrefleks og begynte fra bunnen, for å si det sånn, forteller Eide.

Se Eides fantastiske «timelapse-video» øverst i saken.

21-åringen begynte å fotografere naturen i nærmiljøet og bybilder fra Bergen. Etterhvert tok han kameraet med seg på hytten på Geilo også.

– Jeg har tatt masse bilder for å lage denne filmen. Jeg har holdt på med prosjektet i to år, og tilsammen har jeg sikkert tatt 90.000 enkeltbilder. Jeg har fotografert på Hjellestad, Nattlandsfjellet og Flesland kai til filmen. I tillegg har jeg vært i byen og på Geilo. De 90.000 bildene er redusert til rundt 5.000 i den ferdige filmen, forteller Sebastian S. Eide.

Les mer om Sebastian S. Eide i tirsdagsavisen.